ค้าปลีกก่อสร้าง ดีจริงหรือตามเทรนด์.?
ก่อนหน้านี้ 3 หุ้นวัสดุก่อสร้าง นำโดยบริษัท สยามโกลบอลเฮ้าส์ จำกัด (มหาชน) หรือ GLOBAL, บริษัท โฮม โปรดักส์ เซ็นเตอร์ จำกัด (มหาชน) หรือ HMPRO และบริษัท ดูโฮม จำกัด (มหาชน) หรือ DOHOME ถูกนำมาเก็งกำไรกันเยอะ เพราะเชื่อว่าจะได้ประโยชน์จากน้ำท่วม..!
14 ต.ค. 2562

สำนักข่าวรัชดา
ก่อนหน้านี้ 3 หุ้นวัสดุก่อสร้าง นำโดยบริษัท สยามโกลบอลเฮ้าส์ จำกัด (มหาชน) หรือ GLOBAL, บริษัท โฮม โปรดักส์ เซ็นเตอร์ จำกัด (มหาชน) หรือ HMPRO และบริษัท ดูโฮม จำกัด (มหาชน) หรือ DOHOME ถูกนำมาเก็งกำไรกันเยอะ เพราะเชื่อว่าจะได้ประโยชน์จากน้ำท่วม..!
นักลงทุนคาดหวังว่า หลังน้ำลด…กำไรจะผุด..!
ต้องจับตาว่า ประเด็นดังกล่าวเป็นจริงหรือไม่ ? หรือแค่ตามกระแส ?
เดี๋ยวก็รู้จะหมู่หรือจ่า…งบไตรมาส 3/62 ที่เตรียมประกาศเร็ว ๆ นี้เป็นตัวชี้วัด
แต่น่าแปลก จากหุ้นที่เคยวิ่งแรลลี่…อยู่ดี ๆ ช่วงหนึ่งเดือนที่ผ่านมา ราคาหุ้น 2 ใน 3 กลับรูดซะงั้น…
โดย GLOBAL ราคาปรับลดลง 7.93% ส่วน HMPRO ราคาปรับลด 4.60%
เห็นจะมีแต่ DOHOME เท่านั้นที่ยืนแข็ง…ราคาปรับเพิ่มขึ้น 11.68%
ทำให้มีคำถามตามมาว่า เกิดอะไรขึ้นกับ GLOBAL และ HMPRO ??
เป็นไปได้หรือไม่หลังน้ำลด…กำไรไม่ผุดอย่างที่หวังกันไว้
นั่นเท่ากับว่า งบไตรมาส 3/62 ของทั้งสองบริษัทอาจไม่สดใสอย่างที่คิด…
สอดคล้องกับที่นักวิเคราะห์คาดการณ์ว่า กำไรสุทธิของ GLOBAL ในไตรมาส 3 จะอยู่ที่ 337 ล้านบาท ลดลง 24% จากช่วงเดียวกันปีก่อน และลดลง 35% จากไตรมาสก่อน ขณะที่กำไรสุทธิงวด 9 เดือนปี 2562 อยู่ที่ 1.4 พันล้านบาท ลดลง 12%
กรณีของ GLOBAL ถ้าไม่ดีจริง…จะยิ่งซ้ำเติมบริษัท ปูนซิเมนต์ไทย จำกัด (มหาชน) หรือ SCC เนื่องจากบริษัทลูก บริษัท เอสซีจี ดิสทริบิวชั่น จำกัด ถือหุ้นใหญ่ GLOBAL สัดส่วน 30.02%
ฟาก HMPRO คาดกำไรสุทธิไตรมาส 3/62 ที่ 1.36 พันล้านบาท ทรงตัวจากช่วงเดียวกันของปีก่อน แต่ลดลง 10.9% จากไตรมาสก่อน ส่งผลให้กำไรสุทธิงวด 9 เดือนปี 2562 อยู่ที่ 4.4 พันล้านบาท เพิ่มขึ้น 10%
แหม๊…ถ้าเป็นจริงอย่างที่นักวิเคราะห์ประเมินกัน ก็ชัดเจนว่า ราคาหุ้นที่เคยพุ่งแรงก่อนหน้านี้ แค่ตามกระแสล้วน ๆ ไม่เกี่ยวกับปัจจัยพื้นฐานเลย
ทำให้เกิดปรากฏการณ์ “สูงสุดคืนสู่สามัญ” อย่างที่เห็น…
งานนี้แทนที่นักลงทุนจะได้กิน “สมหวังกระป๋อง” ต้องระทมกิน “แห้วกระป๋อง” ไปพลางก่อน…
ส่วน DOHOME น่าจะทำผลงานเด่นสุดในกลุ่ม..
นักวิเคราะห์คาดว่า กำไรโตแข็งแกร่งด้วยอัตราการเติบโตเฉลี่ยต่อปี  3 ปีที่ 25.6% และการเติบโตของกำไรต่อหุ้น (EPS) 3 ปีด้วยอัตราการเติบโตเฉลี่ยต่อปีที่ 15.7%
ก็คงพอกู้หน้ากลุ่มวัสดุก่อสร้างได้บ้าง…
แต่อย่าเพิ่งถอดใจ เค้าว่ากันว่าไตรมาส 4/62 กลุ่มวัสดุก่อสร้างน่าจะฟื้นตัว เพราะเข้าสู่ไฮซีซั่นของธุรกิจ แถมยังได้ปัจจัยบวกจากมาตรการภาครัฐอีกทาง
ก็ต้องติดตามกันต่อไปว่า จะจริงหรือไม่ ??
หรือเป็นได้แค่ฝันกลางวัน..!
…อิ อิ อิ…